
[bookmark: _Toc336083361]คู่มืออภิปราย “รากฐานพระคัมภีร์” วิชาย่อย 7: คำถามเพื่อการอภิปรายสำหรับบทเรียนเรื่องพันธสัญญาใหม่
คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. พระเจ้าบริหารแผ่นดินของพระองค์โดยการกระทำพันธสัญญาผ่านตัวแทนพันธสัญญา  จงระบุและอธิบายพันธสัญญาต่าง ๆ ทั้งหมดในพระคัมภีร์เดิมและพระคัมภีร์ใหม่


3. พระคริสต์ก็คือตัวแทนพันธสัญญาใหม่ของคริสตจักร  การจัดการพันธสัญญาเช่นนี้ช่วยท่านให้เข้าใจศาสนศาสตร์พระคัมภีร์ใหม่ดีขึ้นได้อย่างไร?


4. ท่านรับมือกับความล้มเหลวของท่านอย่างไร เมื่อคำนึงถึงจุดประสงค์ของแผ่นดินของพระเจ้าในพระคริสต์?


5. ความล้มเหลวส่วนตัวของท่านทำให้ท่านเห็นคุณค่าของราชกิจของพระคริสต์ลึกซึ้งยิ่งขึ้นได้อย่างไร? 


6. ความหมายของ “พระคุณทั่วไป” ได้เปลี่ยนแปลงวิธีที่ท่านคิดเกี่ยวกับคนที่ไม่ใช่คริสเตียนและคุณประโยชน์ของพวกเขาต่อสังคม อย่างไรบ้าง?


7. พระเจ้าสัญญาว่าจะก้าวเข้ามาในชีวิตและจารึกพระบัญญัติของพระองค์ในจิตใจของเรา  ท่านได้มีประสบการณ์กับพระสัญญานี้ในชีวิตของท่านในลักษณะเฉพาะอย่างไรบ้าง?


8. ท่านสามารถเผยแพร่ความรักอย่างลึกซึ้งในพระเจ้าอย่างไรบ้าง เพื่อที่ผู้อื่นจะต้องการเข้ามาอยู่ในพันธสัญญากับพระองค์? 


9. พระเจ้าทดสอบความภักดีของประชากรของพระองค์  ความยากลำบากชั่วคราวและวินัยจากพระเจ้าได้มีอิทธิพลชำระท่านให้บริสุทธิ์อย่างไรบ้าง?


10. มีวิธีเฉพาะเจาะจงอย่างไรบ้างที่ท่านสามารถกระทำพันธะตามพันธสัญญาของท่านกับพระเจ้าให้สำเร็จเป็นจริงด้วยความกระตือรือร้นและความชื่นชมยินดี ในสถานการณ์ปัจจุบันของท่าน?
11. ในฐานะผู้เชื่อแท้ เราจะได้รับมรดกนิรันดร์ของเราในการทรงสร้างใหม่อันเต็มไปด้วยสง่าราศี  ท่านสามารถใช้พระสัญญานี้อย่างไรเพื่อเป็นแรงจูงใจสำหรับตัวท่านเองและผู้อื่นให้พากเพียรต่อไป?



ข้อความสำคัญเพื่อการทบทวน: 
อาดัม โนอาห์ โมเสส อับราฮัม และดาวิด เป็นตัวแทนพันธสัญญาของประชากรของพระเจ้าในพระคัมภีร์เดิม (โดยเล็งถึงพระคริสต์) ฉันใด พระเยซูคริสต์ก็คือตัวแทนพระสัญญาของประชากรของพระเจ้าในพระคัมภีร์ใหม่ฉันนั้น  พระเจ้าพระบิดาบริหารทุกมิติของชีวิตในพันธสัญญาใหม่นี้โดยผ่านพระคริสต์ในฐานะตัวแทนของคริสตจักร  ด้วยเหตุผลนี้ เราจึงกล่าวว่า พระคัมภีร์ใหม่นั้นมีศูนย์กลางอยู่ที่พระคริสต์
กรณีศึกษา: 
เมื่อคนเราอ่านหนังสือที่ดีหรือชมภาพยนตร์ที่ดี เขาก็มักจะสร้างความผูกพันกับตัวละครเอกหรือวีรบุรุษของเรื่อง โดยจินตนาการว่าพวกเขาเป็นวีรบุรุษคนนั้น  แท้จริงแล้ว นั่นคือสิ่งที่มักทำให้เรื่องราวน่าสนใจอย่างยิ่ง—คือการสมมุติตัวท่านเองว่าเป็นวีรบุรุษ  แต่เรื่องราวของพระคัมภีร์นั้นแตกต่างตั้งแต่ระดับรากฐาน  ในเรื่องราวของพระคัมภีร์ พระเยซูคริสต์คือวีรบุรุษ  พระองค์ไม่เป็นเพียงวีรบุรุษจากเบื้องบนอันห่างไกล แต่ยังเป็นวีรบุรุษผู้เป็นมนุษย์ของเราด้วย  แท้จริงแล้ว อาดัม โนอาห์ โมเสส อับราฮัม และดาวิด ในฐานะตัวแทนพันธสัญญาในสมัยพระคัมภีร์เดิม ล้วนเป็นผู้ที่เล็งถึงพระคริสต์ วีรบุรุษตัวจริงของเรื่องราวนี้  ด้วยเหตุนี้ แท้จริงแล้ว การที่หลายคนที่กล่าวว่าพวกเขามีความยากลำบากในการเข้าใจพระคัมภีร์ ก็เท่ากับว่าพวกเขากำลังบ่น—โดยน่าจะไม่รู้ตัวด้วยซ้ำ—ว่าบันทึกเหตุการณ์ในพระคัมภีร์ไม่ยอมให้พวกเขากลายเป็นวีรบุรุษ
คำถามเพื่อการสะท้อนคิด
1. เมื่อท่านอ่านพระคัมภีร์ ท่านเห็นใครเป็นวีรบุรุษ?  ในกลุ่มที่เรียนพร้อมกับท่าน จงอภิปรายประเด็นต่อไปนี้: ถึงแม้พระคัมภีร์ใหม่ (เช่นเดียวกับพระคัมภีร์เดิม) จะมีลักษณะเฉพาะ คือมีศูนย์กลางอยู่ที่พระคริสต์ หลายคนกลับพยายามบังคับให้บันทึกเหตุการณ์ในพระคัมภีร์เป็นไปตามมุมมองแบบเอาตนเองเป็นศูนย์กลางของพวกเขา  ผลก็คือ พวกเขาอ่านพระคัมภีร์เพื่อที่จะบอกในสิ่งที่พระคัมภีร์ไม่ได้ถูกออกแบบมาให้บอก เช่น:

ก.	ฉันเป็นคนพิเศษเพราะฉันบริสุทธิ์
ข.	ฉันเป็นคนพิเศษเพราะฉันมีความรัก
ค.	ฉันเป็นคนพิเศษเพราะฉันยึดมั่นความจริง
ง.	ฉันเป็นคนพิเศษเพราะฉัน _____

1. ในกลุ่มที่เรียนพร้อมกับท่าน จงอภิปรายว่าในแนวทางใดบ้างที่พระคริสต์คือผู้เดียวที่บริสุทธิ์อย่างแท้จริง เต็มไปด้วยความรักอย่างแท้จริง ยึดมั่นในความจริงอย่างแท้จริง ใช้ดุลพินิจเหมาะสมอย่างแท้จริง กล้าหาญอย่างแท้จริง และ _____ (จงเติมคำในช่องว่า)

1. จงเขียนรายชื่อของวีรบุรุษบางคนในวัฒนธรรมของท่าน โดยอาจระบุ (1) บุคคลในประวัติศาสตร์ (2) คนที่ยังมีชีวิตอยู่ในปัจจุบัน (3) ประเภทของคน (คนที่กระทำสิ่งนี้สิ่งนั้น หรือเป็นสิ่งนี้สิ่งนั้น) หรือ (4) ตัวละครในภาพยนตร์หรือเรื่องราว  จากนั้น จงเปรียบความเหมือนและหาความต่างระหว่างความเป็นวีรบุรุษของพระคริสต์กับความเป็นวีรบุรุษของบุคคลในวัฒนธรรมเหล่านี้  ในขณะที่ท่านใช้เวลากับแบบฝึกหัดนี้ ท่านควรจะสัมผัสถึงความน่าทึ่งของพระเยซูที่เพิ่มขึ้นเรื่อย ๆ ภายในตัวท่าน

งานภาคปฏิบัติ
จงขอให้ทุกคนในกลุ่มที่เรียนพร้อมกับท่านไปคุยกับผู้ไม่เชื่ออย่างน้อยห้าคนที่เต็มใจคุยด้วย และสอบถามว่าวีรบุรุษของพวกเขาคือใคร  อาจจะง่ายกว่าถ้าจะเริ่มต้นด้วยการคุยกับคนที่ท่านรู้จักอยู่แล้ว  แต่ถ้าท่านรู้จักผู้ไม่เชื่อไม่มากนัก ท่านอาจเข้าไปคุยกับพวกเขาในฐานะผู้ที่กำลังทำวิจัยก็ได้ (ซึ่งก็เป็นความจริง)  วีรบุรุษตัวจริงของพวกเขาอาจเป็นบุคคลหนึ่งบุคคลใดโดยเฉพาะ หรืออาจเป็นประเภทของบุคคลก็ได้  หรือเขาอาจกล่าวว่าเขาไม่มีวีรบุรุษในดวงใจเลย  จากนั้นจงถามเหตุผลสำหรับคำตอบของพวกเขา  ลองถามว่าพวกเขาเคยเคยนึกถึงพระเยซูในฐานะวีรบุรุษหรือไม่ และขอให้พวกเขาอธิบายว่าเหตุใดจึงตอบว่า “เคย” และเหตุใดจึงตอบว่า “ไม่เคย”  จากนั้น จงเขียนบันทึกผลการวิจัย  บนพื้นฐานของงานวิจัยของท่าน จงเขียนเค้าโครงเพื่อการนำเสนอข่าวประเสริฐ โดยนำเสนอพระเยซูในฐานะวีรบุรุษในแนวทางใดแนวทางหนึ่ง
